钦定古今图书集成/明伦汇编/官常典/第562卷 > 崔戎
## 钦定古今图书集成/明伦汇编/官常典/第562卷 > 崔戎

按《唐书》本传，“戎字可大，元𬀩从孙也。举明经，补太子
校书郎，判入等，调蓝田主簿，辟淮南李鄘府。卫次公
代鄘，宪宗称戎才，故次公倚成于职。裴度节度太原，
署参谋。时王承宗以镇叛，度请戎往谕，承宗至泣下，
乃听命。入为殿中侍御史，擢累谏议大夫。云南蛮乱
成都，诏戎持节剑南为宣抚使。奏罢税外姜芉钱，当”
赋钱者率三之，以其一准缯布，优其估以与民，绥招
流亡，凡废若置，公私莫不便之。还，拜给事中。出为华
州刺史。吏以故事置钱万缗，为刺史私用，戎不取，及
去，召吏曰：“籍所置钱享军，吾重矫激以夸后人也。”徙
兖、海、沂、密观察使，民拥留于道，不得行，乃休传舍，民
至抱持取其靴。时诏使尚在，民泣诣使，请白天子丐
戎还，使许诺。戎恚，责其下众曰：“留公而天子怒，不过
斩吾二三老人，则公不去矣。”戎夜单骑亡去，民追不
及，乃止。至兖州，鉏灭奸吏十馀辈，民大喜。岁馀卒，年
五十五，赠礼部尚书。子雍。